
  INNLEDNING


  Minnet om fortiden vil ikke være noenting verdt hvis det blir brukt til å bygge en uoverstigelig mur mellom ondskapen og oss, der vi utelukkende identifiserer oss med upåklagelige helter og uskyldige ofre, mens vi fordriver ondskapens agenter utenfor menneskehetens grenser. Dette er imidlertid nøyaktig hva vi vanligvis gjør.


  Tzvetan Todorov.1


  Om denne boka – og litt om fascismen


  Denne boka kan leses selvstendig, men den er en fortsettelse av Våre kamper. Mot fascisme og rasisme 1865–1940. I den boka fulgte jeg fascismens framvekst fra dens røtter i protofascistiske bevegelser som Ku Klux Klan i USA og De svarte hundre i Russland til den fikk et navn og ble et politisk regime i Italia noen tiår seinere. Jeg beskrev deretter fascismens videre vekst i Europa generelt og i Norge spesielt.2


  I Våre kamper skrev jeg om hvordan antifascister forsøkte å forstå og å stanse fascismen, men gang på gang mislyktes. Det var fordi de ikke klarte å samle seg i tide i møte med fascismen, og fordi de undervurderte hvilken fare den utgjorde. Men det skyldtes også at brorparten av folket i land som Italia og Tyskland enten ble forført av fascistenes løfter, eller ble paralysert i møte med deres hensynsløshet og vold.


  Forrige bok inneholder også et forord der jeg gir mitt bud på hvordan jeg mener fascismen best kan forstås og defineres. Noen slik definisjon finnes ikke i boka du nå holder i hendene, men mot slutten ser jeg på dagens situasjon og diskuterer hvorvidt vi kan snakke om en russisk og en amerikansk fascisme, i møte med menn som Donald Trump og Vladimir Putin. Noe av det som gjør slike diskusjoner vanskelige i perioden etter 1945, er at ordet «fascisme» fra da av sjelden er blitt tatt i bruk av fascistene selv. Årsaken til det var enkel: Begrepet ble forbundet med ondskap, folkemord og brutalitet, og i de tidligere tyskokkuperte områdene ble de i tillegg identifisert med fremmedstyre, unasjonale holdninger og landsforræderi. Siden den gang har de fleste fascister derfor foretrukket andre begreper, som enten kan vekke positive assosiasjoner (nasjonalist, patriot, nasjonalkonservativ), framstå som nyskapende og innovative (identitær, alt-right), eller vekke følelser av trygghet og orden (tradisjonalist, nykonservativ). Slike eufemismer, altså forskjønnende ord og begreper, bør etter mitt syn ikke overtas ukritisk. Selv om de kan fange opp en reell ideologisk utvikling, har de nesten alltid også et element av maskespill ved seg. Derfor trenger vi språklig og analytisk presisjon, bygget på historisk kunnskap. Som jeg vil forsøke å vise i denne boka, finnes det både organisatoriske, ideologiske og reint personlige forbindelser mellom den klassiske selverklærte fascismen og de bevegelsene som siden har ført arven videre under andre faner.


  Det betyr selvsagt verken at fascismen er uforanderlig eller at fascister er enige om alt seg imellom. Tvert imot. Fascister har de siste årene for eksempel kranglet om synet på Israel, på jøder og på islam, og mens noen er blitt tiltrukket av ukrainske nynazister, særlig før 2014, ble de langt fleste besnæret av de mye større og sterkere russiske fascistene. Som vi skal se mot slutten av boka, har det de siste årene vært et stadig større sammenfall mellom miljøer, ideer og personer på ytre høyre og på de totalitære delene av ytre venstre, mellom klassisk «brune» og «rødbrune» krefter. Denne alliansen har røtter tilbake til mellomkrigstidens Tyskland, da tyske ultranasjonalister som ønsket samarbeid med Sovjet-Russland fant sammen med tyske kommunister som omfavnet ultranasjonalismen.3 Siden har både samarbeidsformer og ideer blitt videreutviklet av vestlige og russiske nyfascister, som regel med en brodd mot USAs verdenshegemoni, og ofte med sterke islett av konspiratorisk tenkning – noe som særlig tiltok i styrke etter koronapandemien.


  Resultatet er en verden der etablerte kategorier og forklaringer innimellom kommer til kort, blant annet fordi ressurssterke aktører målrettet har gått inn for å undergrave selve ideen om sannhet og fakta, og om rasjonalitet og vitenskapelig metode. I denne «speilbilde-verdenen», som forfatteren Naomi Klein kaller det i sin bok Dobbeltgjenger (2024), finner vi fredsbevegelser som støtter opp om russisk imperialisme og krigføring, propagandister og svindlere som forsvarer seg med ytringsfriheten og hevder å representere modig og kritisk tenkning, og fascistiske regimer som påstår at de bedriver denazifisering av et land og et folk de utsetter for folkemord.4 Det er en verden der det som inntil nylig var obskure filosofer, er blitt til geopolitiske strateger, der marginale nettfora som opprinnelig var viet japanske tegneserier, har inntatt den globale scenen med en rekke dødelige terrorangrep som resultat, og der fascister som i det ene øyeblikket marsjerer gatelangs i Tønsberg, i det neste dreper ukrainere og driver krigføring for Kreml. Til tross for dette – eller kanskje snarere nettopp derfor – trenger vi en klar idé om hva vi mener med kategorier og begreper som «fascisme» og «antifascisme».


  En risiko med fascisme-begrepet er at det til tider har gått inflasjon i det. «F-ordet» er ofte blitt brukt om autoritære regimer og bevegelser som ikke nødvendigvis er fascistiske, selv om de kan dele noen av fascismens kjennetegn og derfor være «fascistoide».5 Jeg vil innledningsvis kort minne om de to mest sentrale historikerne jeg støtter meg på, både i Våre kamper og i denne boka: Robert O. Paxton og Roger Griffin. Paxton beskriver fascismen som en form for politisk adferd som er manisk opptatt av samfunnsmessig forfall, ydmykelse og offermentalitet, noe den forsøker å kompensere ved hjelp av enhet, renhet og energi. Det skjer gjerne i form av forløsende vold, uhemmet av etiske og juridiske begrensninger. For Griffin består fascismens ideologiske kjerne i idéen om nasjonal gjenfødelse, eller det han kaller «palingenetisk ultranasjonalisme». Til tross for at fascismen varierer i form og innhold, vil variasjoner over dette temaet – tapt storhet i møte med akutte kriser, løst ved å reise nasjonen, rasen eller sivilisasjonen til gamle høyder – gå igjen.6 I Våre kamper beskrev jeg også fascismen som en ideologi og bevegelse som på en og samme tid er reaksjonær og revolusjonær: Den er en motreaksjon på at folk som før har dukket nakken, krever å bli behandlet som likeverdige. Fascismen var og er en kamp for ulikhet og hierarkier, mot dem som forsøker å rive dem ned, enten det er på økonomiens, kjønnsrollenes eller kulturens område. Fascister er antidemokratiske og anti-egalitære og drømmer om å gjenskape en forestilt fortid der folk kjente sin plass. Samtidig som de skuer bakover, er de framtidsrettede og revolusjonære, og de ser seg selv som sosialhygienikere som skal rydde bort alt som gjør samfunnslegemet sykt og degenerert. Fascismen er anti-elitær i dag fordi den retter mye av harmen mot den herskende eliten, men vil selv skape et elitestyre av de «beste», altså dem selv. Veien dit går via mobiliserende fiendebilder og konspirasjonsteorier, der de «fremmede» (som svært ofte viser seg å være jødene, men som i dag også kan være «kulturmarxister», transpersoner eller muslimer), framstilles som en eksistensiell trussel og i verste fall som en ondsinnet og slu motstander som det vil kreve vold å overvinne. Disse fiendebildene og konspirasjonsteoriene har det med å bli sterkere i takt med at innflytelsen deres vokser, noe som bidrar til at vold og krig nærmest uunngåelig blir resultatet.7


  Det er disse fiendebildene som utgjør denne bokas andre hovedtema, rasismen. Ordet brukes ikke her for å beskrive en generell frykt eller skepsis overfor det fremmede, men forbeholdes aktører som enten bevisst går inn for å skape rasisme eller som bruker den som et redskap for å vinne oppslutning – altså rasisme som raseideologi, mer enn kulturelt arvede fordommer. Ulike former for strukturell rasisme er imidlertid ikke tema her, ei heller all den viktige teoridannelsen som har funnet sted om temaet de siste årene.8 For en mer historisk framstilling av rasismens røtter henviser jeg til den første delen av Våre kamper, der jeg blant annet beskrev den «vitenskapelige» rasismen som tok form i løpet av det 19. århundre, og som hele tiden var forbundet med ideer om overklassens naturlige rett til å styre, markedskreftenes frihet og anklagen om at demokratiet holdt liv i folk og grupper som ville ha gått under dersom det naturlige utvalget fikk virke fritt.9


  Det at rasismen ofte er en sentral ingrediens i fascismens tankegods, betyr ikke at alle som spiller på rasistiske holdninger er fascister. Men det betyr at en antifascistisk kamp uunngåelig også må være en kamp mot rasisme, slik fagforeningsinternasjonalen som møttes i Paris i september 1945, understreket. Den vender jeg tilbake til i bokas andre del. Innledningsvis er det tilstrekkelig å slå fast at kategoriene «antifascist» og «antirasist» verken kan eller bør skilles fra hverandre. I denne boka vil de da også brukes litt om hverandre, først og fremst basert på hvilken merkelapp aktørene bruker om seg selv. Et viktig forbehold i den forbindelse er at både rasisme og fascisme selvsagt ikke bare er noe som forekommer i majoritetsbefolkninger, men også kan finnes blant minoriteter som selv er utsatt for diskriminering fra majoriteten. Europa fikk en nyttig påminnelse om det under EM sommeren 2024, da en tyrkisk landslagsspiller feiret målene sine med en hilsen til fascistorganisasjonen De grå ulvene. Som en av de danske antifascistene jeg snakket med i forbindelse med denne boka formulerte det: «Hvis man er venstreorienteret kurder eller homoseksuel palæstinenser, så er det i dag meget mere sandsynligt at man får bank af en brun fascist end af en hvid.»10


  Bokas oppbygging


  Kampen fortsetter er mer konsentrert om Norge (og delvis om Sverige) enn det forrige bok var. Den begynner der forrige bok sluttet, i april 1940. Da ble fascismen et regime også i vårt eget land, delvis i form av et okkupasjonsregime og delvis som et quislingstyre, ført an av Nasjonal Samlings leder, Vidkun Quisling. Det er skrevet et utall bøker om de fem årene som fulgte, og av dem handler ikke så reint få om motstandskampen. Mye av denne historien vil være kjent for mange, og de viktigste hendelsene og hovedtrekkene er i denne boka derfor bare gjengitt helt kort. For lesere som vil lære mer, er det mange tips til videre lesning i noteapparatet og litteraturlista.


  Denne boka dreier seg om ett hovedspørsmål, som jeg vil forsøke å finne svar på fra litt forskjellige synsvinkler: Hva skulle til for å nedkjempe fascismen? Et slikt spørsmål vil selvsagt besvares ulikt avhengig av om fascismen er et voldsdiktatur med hele statens voldsapparat til sin disposisjon (slik den er i bokas del 1), om fascistene er en politisk marginalisert og demobilisert gjeng med tapere og landsforrædere (slik de er i del 2), om de er en bevegelse som forsøker å sameksistere med, og eventuelt overta, de demokratiske og parlamentariske institusjonene innenfra, om de er en subkulturell bevegelse som først og fremst er fokusert på å vinne herredømme over gata og gutterommene (del 3 og 4), eller om de er en kombinasjon av alt sammen (del 5).


  Mens jeg i bokas første del ser på forutsetningene for å kunne gjøre motstand på et antifascistisk og demokratisk grunnlag under krigsårene i Norge, vil bokas andre del handle om hvordan etterkrigsoppgjøret ble forsøkt gjennomført slik at fascismen ikke skulle kunne reise seg igjen. I denne fasen av historien spiller Sverige en viktig rolle. Under krigen var de norske antifascistene avhengig av de fluktmulighetene som fantes over svenskegrensa. I tillegg bisto svenske antifascister den norske motstanden på flere vis, ofte med stor risiko for å bli overvåket, internert, sensurert og straffet av sine egne myndigheter. Parallelt med dette måtte de arbeide mot nazistenes innflytelse på den svenske samlingsregjeringen, som fram til 1943 var sterk – blant annet fordi den svenske regjeringen gjorde alt den kunne for ikke å bli dratt inn i verdenskrigen.


  For dem som sto i denne kampen, var den bokstavelig talt en kamp på liv og død – men i mange tiår etter krigen ble fascismens ofre beskrevet som passive og motstandsløse. Det gjaldt ikke minst jødene. I virkeligheten fantes det motstand overalt, selv i dødsleirene. Som jeg skal forsøke å vise, kunne motstand være så mangt. Det kunne være væpnet kamp og spektakulære kollektive aksjoner, men også helt individuelle og nesten usynlige former for motstand. I mange tilfeller var dessuten overgangene utydelige, eller i alle fall flytende: Det var nødvendig å samarbeide i det ene øyeblikket for å kunne gjøre motstand i det neste.


  Etter krigen ble selve minnet om holocaust gjenstand for kamp. De som hadde latt seg blende av nazismen og som holdt fast ved at den i hovedsak var god, la ned mye krefter i å bagatellisere, fornekte eller forvrenge minnene om folkemordet på de europeiske jødene. Som vi skal se, tok det lang tid før det ble skapt en minnekultur som kunne ta vare på og bringe videre lærdommene fra holocaust. Volkhardt Knigge, mangeårig direktør ved minnestedet for konsentrasjonsleiren Buchenwald, insisterer på at det ikke er tilstrekkelig å minne om lidelsen. Han mener vi også må spørre hvem som ønsket at noen skulle påføres denne lidelsen, hvordan de rettferdiggjorde den, og hvordan de virkeliggjorde den. Ifølge ham kan grusomheten og dimensjonen ved holocaust ende opp med å skygge for historien om folkemordets årsaker og dermed føre til at vi stiller feil spørsmål. Det avgjørende spørsmålet er ifølge ham ikke hva vi ville eller kunne ha gjort for å forhindre det i 1942 eller i 1943, men hva vi ville eller kunne ha gjort i 1932 eller 1933. Da blir det ikke lenger et spørsmål du kan besvare ved å si at det under krigen uansett ikke fantes noen mulighet for å gjøre effektiv motstand. Da blir det et spørsmål om å forstå faresignaler i tide, men også om hverdagsmot, og om evne og vilje til å handle.11


  Knigge er kritisk til forsøk på å minnes historisk urett som bare feirer heltene og sørger over ofrene. Det man trenger, er ifølge ham en selvkritisk minnekultur, der man ser på gjerningspersonene, motivene deres og de sosiale forholdene som formet dem. Da kan man begynne å lære av fortiden. Frankrike har ennå ikke reist noe minnesmerke over sine forbrytelser mot menneskeheten i Algerie, og britenes minnesmerke over hva de gjorde i møte med det de kalte mau-mau-opprøret, er lagt til Nairobi – langt unna britiske skoleelevers åsyn. Også her i Norge har vi et stykke igjen når det gjelder behandlingen av våre egne minoriteter. Hvor fritt og demokratisk opplevde de reisende (romanifolket) og romfolket det frigjorte Norge etter krigen? Og er det kan hende noe å lære her også for vår tids kamper mot rasisme?


  En bok om antifascisme


  I likhet med Våre kamper er Kampen fortsetter bare delvis en historie om fascismen; først og fremst er den en bok om antifascismen. Den antifascistiske alliansen mellom kommunistene på den ene siden og demokratiske sosialister, sosialdemokrater, anarkister og syndikalister på den andre klarte aldri å materialisere seg i tide i mellomkrigsårene. De siste forsøkene på å skape en slik front brøt sammen med Hitler–Stalin-pakten i 1939, og mange antifascister kjempet etter det en nesten like innbitt kamp mot stalinismen som de gjorde mot fascismen. Da hadde Stalin allerede sørget for at om lag to millioner sovjetborgere hadde dødd som følge av arrestasjon, enten ved henrettelse eller av sykdom og utmattelse i tvangsarbeidsleirer. Det ble også gjennomført omfattende utrenskninger av ikke-russiske sovjetborgere, av blant annet polsk, tysk, rumensk, estisk, latvisk, finsk, gresk, afghansk og kinesisk opphav. I tillegg kom flere millioner som hadde dødd som følge av tvangskollektivisering og sult tidligere i 1930-årene, deriblant i Ukraina.


  Etter Hitlers angrep på Sovjetunionen sommeren 1941 snudde forholdet igjen, og kommunistene ble en del av den antifascistiske alliansen som til slutt knuste nazismen og fascismen. Som et ledd i den amerikanske krigspropagandaen ble det laget plakater med bilder av smilende sovjetiske rødegardister og teksten «Denne mannen er din VENN. Han kjemper for FRIHET». I flere land ble da også kommunistene noen av nazismens argeste og best organiserte motstandere.


  Etter krigen håpet mange arbeidere på en samling av arbeiderpartiene som hadde gått fra hverandre et par tiår tidligere, men i stedet skulle motsetningene komme til å hardne til ytterligere. Etter hvert som verdenskrigen ble avløst av en kald krig mellom øst og vest, ble antifascismen delvis skjøvet til side og delvis supplert, av antikommunismen. Dersom kampen mot fascismen hadde vært en kamp for demokratiet, kunne den jo ikke alliere seg med et totalitært diktatur som det sovjetiske? Samtidig utviklet det seg en vilje til å ta i bruk antidemokratiske virkemidler for å verne om demokratiet, mot noen av de menneskene som kort tid før hadde risikert og ofret mest i kampen mot fascismen. På den andre siden av jernteppet var det da også en diametralt motsatt historie som ble fortalt. Det ble med rette hevdet at nazismen aldri ville ha blitt beseiret om det ikke var for Den røde armé, og med like stor rett påpekt at tidligere toppfascister kort tid etter krigen igjen bekledde sentrale maktposisjoner i blant annet Vest-Tyskland og Italia – for ikke å snakke om det nærmest totalt fraværende oppgjøret med fascismen i Japan. I både Sovjetunionen og dets mange lydriker ble Antifascismen med stor A opphøyd til en offisiell statsideologi. Det var ikke bare ut fra et genuint hat mot fascismen, men også for å rettferdiggjøre deres eget ettpartidiktatur – som et vern mot fascismen. Resultatet ble en antifascistisk broderkrig mellom totalitære og antitotalitære sosialister som også kom til å virke inn på hvordan 1970-årenes nynazisme ble møtt av den norske venstresiden og av arbeiderbevegelsen.


  Historikere har siden ført mange og lange diskusjoner om hvorvidt de to totalitære systemene bør, eller kan, sammenlignes. Diskusjonen har vært særlig betent i Tyskland, der flere har opplevd sidestillingen av nazismen og kommunismen som et forsøk på å «ta tyskerne av kroken» og frita dem fra skyld ved å skape ambivalens om noe som ikke var ambivalent i det hele tatt. Kort tid før landet ble samlet igjen, brøt den såkalte «historikerstriden» ut. Mens revisjonistene hevdet at det ikke var noen forskjell på Sovjetunionens og Nazi-Tysklands forbrytelser, og at nazistene hadde handlet som de gjorde ut fra en berettiget frykt for kommunismen, svarte blant annet historikeren Jürgen Kocka og filosofen Jürgen Habermas at revisjonistenes historieskriving var apologetisk og i mangt og mye hørtes ut som et ekko av nazistenes egen propaganda.12 Filosofen Susan Neiman skriver i sin bok om tysk minnepolitikk at sammenstillingen av de to totalitære statene reiste spørsmål som dette: «Kanskje pappa eller bestefar ikke tok fram geværet for å skyte jøder, men for å beskytte Europa mot bolsjevikene – og at jødene bare sto i veien?» Jo verre kommunistene framsto, desto bedre virket nazistene, skriver hun. «Og hvis fascismen og kommunismen var like ille, da sloss vel også bestefar og pappa mot ondskap?»13


  Både stalinismen og fascismen var diktatoriske i sitt vesen, de var antiliberale og preget av en sterk vilje til å bruke vold og terror. Som regimer svekket de systematisk alle andre bånd mellom menneskene enn dem Partiet selv skapte: Fagforeninger, politiske partier og trossamfunn skulle underlegges staten, og skillet mellom politikk og privatliv ble forsøkt avskaffet. Begge regimer opprettet konsentrasjonsleirer og arbeidsleirer for motstanderne sine og for uønskede grupper. Begge ideologiene var totalitære, ikke bare autoritære, og bygde på et ønske om å mobilisere folket til aktiv innsats for regimet og dets ideologi. Domstolene ble underlagt staten, lederen ble dyrket som en gudeskikkelse, og økonomien og samfunnslivet for øvrig ble militarisert. Begge drev også med omfattende politisk overvåkning av borgerne. Historikeren Tony Judt, som selv var en tidlig og klar kritiker av den autoritære statssosialismen i Øst-Europa, mener det allikevel var en avgjørende forskjell. Mens stalinismen var en pervertering av opplysningstidens ideal om likhet, var nazismen tom tribalisme og grov rasisme. Det hadde betydning for hvordan man skulle forholde seg til dem som kalte seg kommunister og fascister, sa Judt. Hadde vedkommende blitt engasjert ut fra en kamp for likhet og solidaritet, men deretter gått seg vill, eller var vedkommendes utgangspunkt et rasistisk verdensbilde? Selv ville han når som helst sette seg ned med en eks-stalinist. «Men jeg ville aldri satt meg ned sammen med en eks-nazist.»14 Historikeren Bernt Faulenbach har løst opp i disse vanskelige flokene på følgende vis, som jeg kan si ligger til grunn også for denne bokas perspektiv: Nazistenes forbrytelser skal ikke relativiseres ved hjelp av de stalinistiske forbrytelsene, akkurat som de stalinistiske forbrytelsene ikke skal bagatelliseres med henvisning til nazistenes forbrytelser.15 Det er ikke en konkurranse i grusomhet vi snakker om – men om å klare å høste lærdommer av historien.


  Antifascismens forhold til antitotalitarismen er et viktig tema i bokas tredje del. Der skal jeg også se nærmere på hvordan fascismen overlevde og tilpasset seg som en fascisme i demokratiet. Jeg forsøker å vise hvordan en ny norsk nazisme vokste fram innenfor rammene av den gamle, godt hjulpet av svenske åndsfrender. I et land som aldri hadde tatt noe grundig oppgjør med nazismen, var det lettere for nazistene å skue mot framtiden enn det var i Norge, der nazistene i stor grad skuet bakover og ønsket å reinvaske seg fra landssvikerstempelet. Slike bekymringer hadde ikke de svenske fascistene, som raskt innledet arbeidet med å formulere et nytt språk for gamle ideer.


  Jeg vil forsøke å vise hvordan antifascister organiserte motstanden mot disse nyfascistene etter hvert som de styrket seg, og hvordan de parallelt arbeidet mot regimer som Franco-Spania og apartheidstaten Sør-Afrika. Jeg skal blant annet se på hvordan norske antifascister i 1970-årene motarbeidet det første forsøket på å skape et fascistisk parti siden etableringen av NS 17. mai 1933, og hvordan de ble møtt med vold og terror av en «silkeramp» som muterte til å bli en nazistisk «jerngarde». Disse nynazistene forsøkte å framstille seg selv som nasjonalister og erstattet det biologiske rasebegrepet med en kulturell rasisme, eller det antirasisten Khalid Salimi har kalt nyrasisme. I takt med at stadig flere ikke-europeiske innvandrere flyttet til Europa, ble antisemittismen delvis erstattet av, og delvis supplert med, fordommer mot muslimer og en konspiratorisk idé om en storstilt befolkningsutskiftning.


  Noe av dette tankegodset ble formulert av rent fascistiske organisasjoner og partier, men det satte også sitt preg på partiprosjekter med en mindre høyreekstrem og mer reindyrket høyrepopulistisk profil, som Anders Langes parti og det som etter hvert ble til Fremskrittspartiet, samt på en hel flora av innvandringsfiendtlige organisasjoner som vokste fram i løpet av 1980-årene. For antifascister betydde dette blant annet en sterkere vektlegging av antirasisme som et politisk prosjekt, med organisasjoner og prosjekter som Antirasistisk Senter, Rock mot rasisme og SOS Rasisme.


  I bokas fjerde del vil jeg følge denne historien videre inn i 1990-årene, da den norske nynazismen ble en bevegelse med betydelig voldskapasitet. Den historien jeg skal fortelle, konsentrerer seg om Norge og norske forhold, men jeg vil også forsøke å vise hvordan den hang sammen med internasjonale utviklingstrekk. Da Berlinmuren – eller den «antifascistiske beskyttelsesmuren», som DDR kalte den – falt høsten 1989, viste det seg at det fantes en sterk fascistisk subkultur bak jernteppet. I byer som Rostock og Hoyerswerda brøt det ut pogromlignende angrep mot innvandrere, og i Kyiv i Ukraina ble en synagoge stukket i brann. Angrepene spredde seg også til andre deler av Tyskland, med brannattentater mot asylmottak i blant annet Mölln og Solingen. Hendelsene inspirerte ikke bare en ny generasjon høyreekstremister til handling, men førte også til en internasjonal motmobilisering, og utviklingen av det noen har kalt en «ny-antifascisme». Jeg skal se på hvordan dette artet seg i Norge, og hva norske antifascister og antirasister gjorde i møte med det som utviklet seg til å bli en nynazistisk volds- og terrorbølge, fram til den ebbet ut rundt årtusenskiftet.


  I bokas femte del skal jeg i større grad rette blikket til verden utenfor Norge, og se på den fascismen som har tatt form de siste drøye 20 årene. Den kontrajihadistiske og i stor grad nettbaserte høyreekstremismen vokste fram tidlig på 2000-tallet, og er på ingen måte et avsluttet kapittel. I Norge fikk denne historien et veldig tydelig før og etter med Anders Behring Breiviks terrorangrep på regjeringskvartalet og Utøya 22. juli 2011. Jeg skal kort se på denne voldens videre virkningshistorie, og hva slags flokk det var denne «ensomme ulven» kom fra. De tre terroraksjonene til Anders Behring Breivik, Philip Manshaus og Zaniar Matapour i 2011, 2019 og 2022, hadde, til tross for sine mange forskjeller, også noen alarmerende fellestrekk. Aksjonene deres vil ikke vies mye plass i denne boka, men de inngår i det som også vil være et viktig tema i del 5: Hvordan fascismen endret seg etter Al-Quaidas terrorangrep mot USA 11. september 2001, da den ble stadig mer opptatt av muslimene som fiendebilde.


  Endelig vil jeg forsøke å følge den internasjonale utviklingen som dette var en del av, ikke bare i form av de organiserte nynazistiske miljøene, men også i form av ideologiske innovatører som de siste par tiårene igjen har ført fascismen inn i maktens korridorer. I denne historien spiller Russland og Aleksandr Dugins «tradisjonalisme» en nøkkelrolle. Etter Sovjetunionens fall ble landet et formidabelt drivhus for den internasjonale fascismen, og russiske aktører har siden spilt en sentral rolle for reaksjonære bevegelser i andre land, både i form av ideologiproduksjon, finansiering og organisering. Det var ikke fordi Russland selv var fascistisk; lenge var det snarere snakk om et mer instrumentelt forhold, der det fra russisk side gjaldt å finne vennligsinnede aktører i Vesten som kunne polarisere på hjemmebane og samtidig fremme Kremls interesser. Det fantes samtidig en ideologisk komponent i dette, som med tid og stunder ble viktigere. Da det på 2000-tallet brøt ut «fargerevolusjoner» i naboland som Georgia, Ukraina og Kirgisistan, etterfulgt av den arabiske våren og ikke minst den demokratiske protestbevegelsen som reiste seg mot Putins grunnlovsstridige tredje presidentperiode i 2011–12, skjedde det noe. De folkelige mobiliseringene skapte en reaksjon i toppen av den russiske maktvertikalen, der en allerede påbegynt radikaliseringsprosess skjøt fart. Som et ledd i denne utviklingen tok Russland på seg en internasjonal lederrolle for det som ble en koalisjon av ytterliggående høyrekrefter, der aktører som inntil da hadde spilt en forholdsvis marginal rolle, ble sentrale i utformingen av regimets ideologiske overbygning. Vestlige høyreekstremisters forestillinger om Russland som en åndelig og sivilisatorisk motvekt til vestlig dekadanse og forfall, som en LHBTQ+-fri sone og et «hvitt land» med en sterk leder og en åndelig misjon, var ikke lenger bare en fantasi.16


  Med fullskalakrigen mot Ukraina i 2022 tok Putin-regimet enda noen skritt i retning av å bli et gjennommilitarisert samfunn, som ikke lenger bare var autoritært, men også totalitært. I bokas del 5 dreier det seg derfor også om en fascisme som har vendt tilbake som et regime, og om hvordan Europa igjen er blitt åsted for krig og folkemord. Det dreier seg også om den internasjonale nyfascismen som i dag vokser i en rekke land rundt om i verden, i så vidt ulike stater som Israel, India og Argentina. Av plasshensyn vil jeg hovedsakelig konsentrere meg om tre land utover Russland, nemlig Italia, USA og Sverige.


  Å skrive om en historie man selv har vært en del av


  Til forskjell fra Våre kamper er dette en bok der omtrent halvparten av historien foregår i en tid jeg selv har gjennomlevd. For meg som historiker reiser det noen spesielle utfordringer – og disse utfordringene blir ikke mindre av at jeg har vært en aktør i deler av historien. Som tolvåring i slutten av 1980-årene ble jeg engasjert i antirasistisk arbeid, et engasjement jeg har båret med meg videre, og som det vel er riktig å si at har vært en stor del av motivasjonen for å skrive disse to bøkene.


  16. mars 1992 ble kontorene til Internationale Socialister i Søllerødgade på Nørrebro i København sprengt, og en ung mann mistet livet. Det var det første av en lang rekke drap og terroraksjoner som kom til å prege både Danmark, Norge og særlig Sverige i årene som fulgte. Kort tid etter sprengningen ble organisasjonen Antifascistisk Aktion (AFA) etablert i København, delvis inspirert av engelske Anti Fascist Action og delvis av mellomkrigstidens Antifaschistische Aktion i Tyskland. I september året etter ble AFA etablert i Sverige, og i 1994 i Norge. Det oppsto AFA-grupper i små og store byer over hele Skandinavia, og jeg ble selv involvert i en av dem.


  Dette gjør naturlig nok at en del av denne boka vil være annerledes enn den foregående. Der fascismen i Våre kamper var noe jeg kunne studere på avstand, i form av gamle dokumenter i Arbeiderbevegelsens arkiv og bibliotek og i Nasjonalbibliotekets digitale samlinger, har jeg i denne delen av boka også vært avhengig av – og samtidig forsøkt å gjøre meg mest mulig uavhengig av – mitt eget minne.


  Når jeg bruker litt plass på dette innledningsvis, er det fordi jeg vil spille med åpne kort overfor leserne av denne boka, og ikke gjemme meg bak en objektivitet jeg ikke er i besittelse av. Som historiker tilstreber jeg selvfølgelig både etterrettelighet og sannhet, jeg tester mine egne hypoteser og forsøker å gjøre det på mest mulig åpent og diskuterende vis. I den delen av boka som omhandler 1990-årene, har jeg imidlertid en nærhet til en del av aktørene som gjør at historien i større grad kan – eller må – skildres innenfra. Denne historien er sjelden blitt fortalt, i alle fall ikke for et større publikum, og fortelles her primært slik den ble opplevd fra antifascistenes side. Det er med andre ord ikke en samlet framstilling der alle sider kommer til orde i like stor grad. En slik historie bør skrives, men det er altså ikke den du finner her. Kildene som er blitt benyttet er både tidsskrifter, løpesedler og aviser, men har i tillegg kunnet bli supplert med en type kildemateriale jeg av naturlige årsaker ikke har hatt tilgang til når det kommer til den eldre historien: Intervjuer og samtaler med dem som deltok. Noen av disse har vært reine bakgrunnssamtaler, mens andre er blitt dybdeintervjuet en eller flere ganger. Noe er blitt gjort ansikt til ansikt, noe over Teams, og noe gjennom e-post-utvekslinger og telefonsamtaler. Jeg redegjør kort for noen av disse metodevalgene helt til slutt i boka, sammen med kilde- og litteraturlisten.


  Noen vil trolig innvende at jeg bruker uforholdsmessig stor plass på 1990-årenes konflikter mellom nynazister og antifascister. Når jeg gjør det, er det av to grunner: For det første fordi denne konflikten har vært nokså dårlig dekket i norsk historieskriving, og i den grad den har blitt skildret i akademiske arbeider, var det lenge slik at det primært var nynazistene som kom til orde. Den andre grunnen er at jeg mener det er her noe av det største læringspotensialet finnes for det norske samfunnet i dag. Hva var det som fungerte i kampen mot fascismen og rasismen, og hva burde vært gjort annerledes? Den «militante» antifascismen satte mange av disse spørsmålene helt på spissen: Massemobilisering versus konfrontasjoner, vold versus ikke-vold, ytringsfrihet versus «no platform».


  Denne boka er altså skrevet med en hensikt også utover den reint historikerfaglige interessen. Målet er å bidra til at vi skal klare å gjenkjenne fascismen i en tid der den igjen vokser, langt utover de subkulturene den lenge var forvist til. I dag står vi igjen overfor en fascisme som er så sterk at den både kan utløse borgerkrigslignende tilstander i enkelte land, som USA, og i verste fall en ny verdenskrig, som i Russland. Dette spennet, mellom de ytterste marginene og maktens tinder, mellom subkultur og statsmakt, gjør at leseren kanskje vil oppleve at boka tidvis tar noen pussige sprang, fra det store til det lille, og fra det obskure til det globale. Jeg vil derfor bare helt kort minne om at slik forholdt det seg også med den historiske fascismen som var temaet i Våre kamper. Hvem ville for eksempel ha trodd at den ubetydelige fanatikeren Adolf Hitler, med sine esoteriske konspirasjonsteorier om jøder og ariske supermennesker, skulle gå fra å lede et mislykket ølhall-kupp i 1920-årenes Tyskland, til å ha underlagt seg store deler av Europa mindre enn 20 år seinere?


  Til sist i innledningen må også et annet spørsmål luftes: Kan man som historiker i det hele tatt skrive om en del av historien der man selv har vært deltager? «Historikaren er ein del av si tid, av si historie», skriver Berge Furre i sin Norgeshistorie (1992). Dette verket tar for seg en tid som langt på vei sammenfalt med Furres egen levetid. I tretti av de årene han skrev om, hadde han vært en engasjert deltager i samfunnet, blant annet som stortingspolitiker og partileder. Det engasjementet farget selvfølgelig framstillingen hans, men erfaring fra arbeid med kilder og faglige problemstillinger gjorde at han klarte å se på sitt eget parti, SV, «med kritisk distanse», hevdet han. Samtidig fikk nok noen av de spørsmålene han særlig hadde vært engasjert i, som Nato, EF-medlemskap og jordbrukspolitikk, «stor plass i boka, kanskje i største laget». Allikevel: De blindflekkene slikt engasjement kunne føre til, ble mer enn oppveid av en fordel: «den innsikta i samfunnet som berre politisk arbeid kan gje, og som kjem historikaren til gode.»17


  Furre skrev også at historikerens sannhet er av et eget slag. «Fortida ‘endrar’ seg med utsynet frå ei samtid som skifter. Ein historikar som påstår at han er heilt objektiv og nøytral, fører lesaren, kanskje også seg sjølv, bak lyset», slo han fast. Det er fordi det er historikeren som velger stoffområde, perspektiv, problemstillinger og styrende begreper, og premissene for alle disse valgene «ligg i han sjølv, i hans kunnskapar, røynsle, verdiar», skrev Furre. «Det er viktig at forfattaren skriv slik at lesaren ser nettopp desse subjektive sidene ved framstillinga og kan vera merksam på dei verdibaserte vala forfattaren gjer underveis.»18


  Enda en historie om vold


  Fascismen er i sin natur en voldsideologi. Den bygger på en grunnleggende idé om dominans og om menneskers iboende ulikhet, der noen er født til å herske over andre. Vold og krig er ikke bare et middel, men også et mål i seg selv; volden skaper den mennesketypen, eller rettere sagt den mannetypen fascismen ønsker seg og idealiserer. Gjennom ham skapes også den underkastede hustruen og de lydige barna. Eller som Mussolini skal ha sagt: «Krigen er for mannen det svangerskapet er for kvinnen.»19


  Dette har stilt flere generasjoner med antifascister overfor et stort og alvorlig dilemma, som vi i denne boka skal se gjenta seg i ulike former til ulike tider: Hvordan bekjemper man en antidemokratisk voldsbevegelse som fascismen uten å selv ta i bruk antidemokratiske virkemidler som sensur, partiforbud, «plattform-nekt» og i verste fall vold? Er det i det hele tatt mulig? Dette var det klassiske «liberale dilemmaet» som ble formulert av filosofen Karl Popper mens han befant seg i eksil på New Zealand under andre verdenskrig. I boka The Open Society And Its Enemies (1945) påpekte han at ubegrenset toleranse uvegerlig ville føre til at toleransen forsvant, og argumenterte for at vi «i toleransens navn må forbeholde oss retten til å ikke tolerere de intolerante», om nødvendig med makt:


  Hvis vi lader den ubegrænsede tolerance gælde selv dem, der er intolerante, og hvis vi ikke er parate til at forsvare et tolerant samfund mot de intolerantes voldsomme angreb, så vil de tolerante blive knust og med dem tolerancen. […] Vi bør hævde, at enhver bevægelse, der prediker intolerance, sætter sig uden for loven, og vi bør betragte opfordring til intolerance og forfølgelse som forbryderisk, på samme måde som vi bør betragte opfordring til mord eller til kidnapning eller til gendinførelsen af slavehandelen som forbryderisk.20


  For antifascister har ikke dette vært det eneste dilemmaet de har måttet forholde seg til. En annen utfordring som går som en rød tråd gjennom denne boka, er denne: Kan man være antifascist og samtidig kjempe side om side med antidemokratiske og autoritære krefter? Og hvordan svare på påstanden om at fascismen og den radikale eller militante antifascismen dypest sett bare er to former for ekstremisme, som ikke bare bekjemper hverandre, men som gjensidig forsterker og begrunner hverandre? Hvordan kan man forsikre seg om at man ikke selv blir som det problemet man vil bekjempe?


  Den franske forfatteren og motstandsmannen Albert Camus, som under krigen var redaktør for den illegale avisa Combat, formulerte problemet slik: «En lang kamp for rettferdighet fortærer den kjærlighet som lå til grunn for kampen.»21 Hvordan skal man sørge for at alt det antifascistene i utgangspunktet kjemper for – frihet, likhet, søster- og brorskap, kort sagt kjærlighet til menneskene – ikke fortæres av en kamp som noen ganger krever vold, og i verste fall krig?


  Dét var et dilemma Norge ikke lenger kunne forholde seg passive til 9. april 1940. Da kom nemlig krigen også til oss.

